[Video] Zuma: 'Snaakse idee van demokrasie om minister af te dank' | Maroela Media
Pres. Zuma tydens Donderdag se vraesessie.
President Jacob Zuma het Donderdag ontken daar is 'n krisis oor die welsyntoelae en het eise dat Bathabile Dlamini, minister van maatskaplike ontwikkeling, afgedank moet word, beskryf as 'n "snaakse" idee van hoe demokrasie werk.
Mmusi Maimane, leier van die DA, het Zuma tydens 'n mondelinge vraesessie in die parlement gevra of hy nie dink dis tyd dat Dlamini verwyder word nie. Zuma het geantwoord hy het gedink die datum waaroor gepraat word, 1 April, het nog nie aangebreek nie. "Dis 'n ander soort demokrasie as jy dink iemand gaan misluk en moet gestraf word nog voordat hulle het. Dis 'n snaakse demokrasie om iemand te straf voordat hulle 'n fout begaan het," het Zuma geantwoord.
Zuma het verder gesê daar is nie 'n krisis met die situasie waarin die Suid-Afrikaanse agentskap vir maatskaplike sekerheid (Sassa) gedompel is met die uitbetaling van maatskaplike toelaes nie.
Hoofregter Mogoeng Mogoeng het egter Woensdag in die konstitusionele hof die situasie as 'n krisis bestempel. Die hof lewer Vrydagoggend uitspraak in die aansoek dat die hof 'n toesigrol moet speel in die uitbetaling van toelaes.
Zuma het ook vir Faith Muthambi, minister van kommunikasie, in die bresse getree. "Die oppergesag van die reg sê nie jy moet iemand straf omdat jy vermoed die persoon gaan 'n misdaad pleeg nie. Dit is amper soos die wet van die oerwoud."
Dlamini en Muthambi is van onbevoegdheid beskuldig oor hul hantering van onderskeidelik die Sassa-krisis en die situasie by die SAUK. Zuma het egter volgehou dit is onmoontlik om aan opposisiepartye se eise te voldoen. "Dit is te veel gevra van die president. Sodra ons dit doen, gaan ons sê die president is 'n diktator. Hy besluit net, selfs al is daar geen feite nie. "
Jacob Zuma Sassa video
O my genade ek skud net my kop.
Zuma die nar
Mnr Intelligensie!!!! So slim!!!Wat kan ek se?
Hys al SO gewoond aan LIEG en BEDRIEG; hy glo homself! Of hyt n besonderse toegeneendheid teenoor.die twee "dames"? Faith het bv al twee vrae sesssies misgeloop want sy was saam met NUMBA WHONE op n "amps"besoek? HUIS VAN HOOF HANDPOP EN SY ZUMAIKIES